Carsten Hansen (S), 2001-03-28:
Det at gebærde sig inden for boligpolitik burde næsten kræve en søfartsuddannelse, for det er næsten som at manøvrere med en supertanker.
Hele markedet reagerer først flere år, efter at beslutningerne er sat i værk, og det handler, som salig A.P. Møller sagde, om at udvise rettidig omhu og dermed træffe beslutninger på et kvalificeret grundlag.
Det mener vi ikke det her beslutningsforslag er et udtryk for.
Der udtrykkes en række positive intentioner, men midlerne er ikke udtryk for rettidig omhu og heller ikke for det rigtige grundlag.
Vi skal forbedre de almene boliger og samtidig styrke en sund beboersammensætning.
Blandede boformer er for os at se
en god taktik for at nå disse mål, men som jeg sagde før, er vi ikke enige med forslagsstillerne om midlerne til at nå disse mål.
Vi mener ikke, at et tvangssalg af almene boliger, heller ikke af 5.000 boliger, er midlet til at forbedre boligerne eller skabe en sund beboersammensætning.
Derudover ville vi også pådrage os en lang række retssager om det, man kunne kalde den hellige, ukrænkelige ejendomsret, som forslagsstillerne ellers normalt hæger en smule om.
Vi anerkender klart, at nogle almene boligområder er socialt belastede, nedslidte, og nogle er også blevet ghettolignende.
Men disse udfordringer klarer vi som sagt ikke med det her forslag.
Et sådant tiltag, som man peger på, vil i nogle tilfælde puste til nogle, som allerede er ved at falde.
Det vil ramme en gruppe, som på forhånd har svært ved at finde sig en bolig, dem, der har en lav indkomst.
Derudover vil der også blive færre boliger til rådighed
til at løse de bysociale opgaver, og det betyder også, at kommunerne vil få færre handlemuligheder. Lejeboliger er, som vi ved på forhånd, en mangelvare, og derfor er det ikke en god idé at omdanne en række af dem til andels- og ejerboliger, uden at vi også tager en lang række andre værktøjer i brug. Jeg er også opmærksom på de boligsociale faktorer og de sociale faktorer, som nævnes i bemærkningerne til forslaget, nemlig at ejerskab er med til at skabe stabilitet, solide netværk i lokalområdet, men dette problemområde kalder for os at se på en langt større indsats, hvor bl.a. de kvarterløft, som vi har sat i værk det sidste par år, samt en stor del af det byudvalgsarbejde, der er foregået, er en del af indsatsen.
Det handler for mig at se om at skabe bedre rammer for beboerdemokratiet og fritidsaktiviteter i boligområdet.
Det handler om at skabe rekreative muligheder i området.
Det handler om indkøbsmuligheder, børnepasningsmuligheder osv. Det handler kort sagt om at opfylde beboernes hverdagsbehov
for derigennem at skabe tilfredshed med deres boligsituation.
På den vis styrkes beboernes interesse i at vedligeholde og forbedre deres bolig og deltage i det sociale liv i nærområdet.
Der er altså først og fremmest behov for en helhedsorienteret indsats.
Det er de fysiske forbedringer, og det er de sociale og de kulturelle aktiviteter i boligområderne.
Det skal være en indsats for de eksisterende beboere igennem en forbedring af hverdagsforholdene, ligesom der skal satses på at forbedre områdernes konkurrenceevne over for nye boligsøgende og over for dem, der overvejer at flytte dertil.
Her vil vi godt være med til at diskutere en udvidelse af hele råderetsbegrebet.
Vi er også åbne over for at se på, hvordan vi får blandet de forskellige ejerformer med hinanden, både ved nybyggeri og også i den eksisterende boligmasse, såvel den private som den almene. De indkomstsvage grupper skal med en almen bolig have mulighed for at bo under gode vilkår til en rimelig pris, en mulighed, de ellers ikke finder.
Derfor vil vi også gerne se på, hvordan vi får bygget flere almene boliger, så der bliver plads til en større individuel råderet og en udvikling af modeller for medejerboliger.
Vi skal altså holde fast i den almene boligform.
Det er et godt fundament, som vi kan modernisere og gøre mere fleksibelt.
Men det her forslag vil ikke, som det påstås her, give flere muligheder for lejerne, uden at boformen ændres.
Derfor kan vi ikke støtte beslutningsforslaget.